钦定古今图书集成/明伦汇编/氏族典/第296卷 > 《龙泉章氏世系碑文》宋·濂
## 钦定古今图书集成/明伦汇编/氏族典/第296卷 > 《龙泉章氏世系碑文》宋·濂

章氏，本出姜姓，世居于汴，至宋兵部尚书岩，永嘉初
来守泉州，始家于南安，唐康州刺史及又自南安迁
建之浦城。及生福州军事判官修，修生仔钧，深沉有
大度，年逾四十，尚晦迹弗仕。当唐之季，藩镇争强，各
欲致贤才以自辅，有遣使来召者，力辞不起。乾宁四
年，福建观察使王潮卒，其弟审知代立，即奉表修贡，
效臣子之职。朝廷嘉之，以福州为威武军，拜审知节度使，累迁同中书门下平章事，封琅琊王。仔钧以审
知尚知有唐，乃往谒之，投以战、攻、守三策。审知大喜，
执仔钧手曰：“何相见之晚邪！”遂表闻于朝，辟授仔钧
高州刺史、检校太傅、西北面行营招讨制置使。选步
骑卒五千，命屯戍浦城西岩山南。唐卢将军假道过
山下，忽鼓噪来攻垒，仔钧坚守弗与战，遣二校边镐、
王建封求援兵建安。仔钧既退卢兵，二校失期，尚不
至当处以军法。其妻越国夫人练氏谏曰：“世道方艰，
若二校者，安知其不建功以靖乱邪？”仔钧曰：“如废法
何？”练氏曰：“法固不当废，不若纵之，使自逸耳。”仔钧仁
其言而许之。练氏使诸子喻二校曰：“宜急去，毋受戮
于市。”复以金条脱遣其行，二校望拜感泣，仰天誓曰：
“夫人之恩苟不报，有如日！”遂去，奔南唐。晋天福末，审
知子大闽皇曦与弟富沙王延政治兵相攻，互有胜
负，延政遂称帝于建州，国号殷，闽中大乱，南唐闯其
隙，遣枢密院使查文徽及待诏臧循发兵取之。时二
校已贵显，为行营招讨，封为先锋桥道使，共攻建州，
城陷，议屠之。时仔钧已死，练氏之子有官建安幕府
者，练氏因家城中。二校入城，衔练氏旧恩，独以兵卫
其门。练氏曰：“汝今见报，独活我家耳，岂足为义邪？阖
城之人不下十万，未必皆有罪。汝能全之，乃为报吾
恩。不然，妾不能独生也。”二校听之，一城生聚，悉赖以
完。仔钧生一十八子，皆登显仕。其第三子银青光禄
大夫检校司徒仁燧，仕于南唐，赐名曰献诚，慷慨有
大节，不屑细故，思继先绪，若执玉奉盈，唯恐坠。仁燧
生秘书省校书郎文锡，当宋之初，屯练民军，捍御乡
郡，盗不敢侵境。时四方未宁，名门右族，各风雨散去，
不相系属。文锡一门二千馀指，独能聚居，人称为“东
南第一。”文锡生都官郎中。重性高简，超然不群。时伯
仲列仕中外以百十数，朱紫烜赫，重独弃官归隐。一
旦，猎于龙泉西宁乡，见山川明秀，乐之，复迁居焉。重
生《告》，介洁不欲仕，如其父告生。顺，奉亲极其孝，诸弟
从官各一方，顺独恋恋居膝下，跬步弗离。亲没，葬祭
能中节。顺生公探，与从弟知颍州衡尢厚善。衡每招
公探，仕不应。衡或强之，辄曰：“使一家之道尽，即为政
尔，何必御朝署阅词谍，乃名为政乎？”遇二弟友甚，声
孚气合，如奏埙箎。晚立祠以奉仔钧神。主帅宗人岁
时荐飨，士论多之。公探生世安，其友恭如其父，建标
庆庵于公探冢侧，中设仔钧位，而以公探配之。世安
生举当文明极盛之世，鼓琴诵诗，优游自乐。人或让
其独善，举曰：“群贤在朝，海晏而河清矣，奚必举之出
哉？或仕或止，各安夫天分尔。”举生宗气貌容伟，能以
宽柔之德被于人人。宗生乡贡进士。辅履仁蹈义，作
事可为师法。辅生闻义，闻义生用之，父子益雄于赀。
闻义所构室庐亭馆，甲于一州，时具壶觞，集大夫士
其中，共谈古今治乱。用之尤善述事，动静循矩彟，不
愆于度。用之生强宗，学该而文赡，好购书籍，凡四库
之目，多搜采贮藏，子孙得以资其学业。强宗生焕文，
爱施与，寒沍之时，忧闾伍艰食，升楼遐望，有晨烟不
起者。常召与粟，与物交，无忤意。从弟某负气，每媒怨
于人。焕文昼寝其池亭，怨家意从弟也，持斧入，欲斫
之。忽池鱼跃水溅焕文面，急惊起，怨家流涕谢曰：“几
误害善人从弟之难。”因藉之以解。逾数年，焕文复迁
锦州，依妇翁以居。焕文生斯立，通象纬、堪舆、家书及
《素问》《灵枢》之学，日以利济为务，醇熙和比，绝无怨恶
于人。其言呐然若不出诸口，而德容充浃，见者驩然
亲之。斯立生格，局度凝廓，壹以儒术自娱。自入国朝，
益斥屏声利，高蹈物表，白发苍颜，衣冠伟如，亦多作
善药以济疾病，疕伤者誓不求偿。父老逾八十，不良
于行，虽仆媵之多，格朝夕扶持左右，未尝远去。父既
殁，奉其爱姬如母。近属有利格多金者，数至豪夺，格
咸弗与竞。居亡何，又倚中官势钳劫之。格曰：“君何必
尔？欲金，当持去。”又弗与较，乃大惭服，不敢复有所侵
格。生遇孙燕居危坐，肩背不倾侧，虽不务荣进，与人
解患之志，耿耿自信。有赴愬者，恳恻为陈利害，理即
曲顿首，免冠请自新。旱涝疾疫，必身祷，祷辄应。乡人
士服其言行，称之曰“长者。”其嗜文学孝弟事，如嗜厚
味，弗之厌，每举以厉人。遇孙生珪璋、溢，珪璋皆有隐
行，溢多雄才。丁抢攘之时，集兵以退群寇，县赖以安。
尢尚伊洛之学，病闾井子弟不知所教。建龙渊义塾，
聘硕师陈其说，以开来裔。葺标庆庵，捐田入之，定为
《祭规》一十五则，以示宗族。家虽异爨，久忽慨然曰：“兄
弟手足尔，其何分乎？”遂合食焉。立《义约》若干条，教子
孙守之弗易。其制行粹凝，临事刚毅，有不让古之贤
者。呜呼，何章氏之多贤子孙哉！濂窃观之，世家巨室，
能使遗裔蝉联而弗之绝者，皆其先德之所敷遗。譬
如良畴之种，至秋而必获；嘉木之植，逢春而必荣。其
理实可征，不诬也。昔者王翁孺为绣衣御史，能活万
人，论者识其后昆之当兴。邓仲华自谓将百万之众，
未尝妄杀一人，君子知其来叶之必大，况乎练氏能
全一城之命，较兹二者，实过之矣。宜乎子孙代有名人。其出而列仕，则秉钧轴，备法从，绾郡县之章，项背
相望，功惠既已有加于民；其处而沉晦，则被服仁义，
笃志《诗》《书》，雅雅彬彬，誉望隆蔚，又能不殒厥世矧？今
迓续芳猷，踵承遗烈者，吾未见其止也。君子之泽，古
之所谓“汪洋而衍裕”者，宁有既邪？濂久与溢交，而其
子存厚又从濂学治经，于是知其糸绪，为详序而勒
之石，以为世之劝。读兹文者，尚当有所兴起也哉！